Adnubien badiadnuc Caipasën aton chuiquid utsibobëtan aton matses iuaquido Doma yacnocquidon chuiquid cobednadodën shubu yacno Esus buampondash.
Buanashic:
Matses utsin shubun puduedshun mishtemaid mishash tsusedpabon aton mado uënës uamenquio icquin obeca caniactsëc cuessunniampid tantiate uëshë tantiec cun matsesbëtan pebededtiapimbo icmane,
quiash aidën shubun puduedenquio icpondash.
Adec puduedenquio icsho issun cobednadod Pidato cuëmëdquidën aton shubunuësh puduentanquin Esus bëquido naden chuipanëdash:
¿Atotsi icsambuen nasho nëid dada bëo?
capanëdash.
Adoaquien bëquidon:
Bëdambocquid icsho mibi ismenuen aden bëenquio ictsenombi,
quepanëdash cun matsesën chuiquido.
Adoaquien Pidaton:
Mimbibi cuidta.
Min matsesën:
Icsambuen naquid naden cuidquid yendac,
quequin chiacpadombuen cuidta,
caquien:
Padi.
Mabi isadaidbo yec cuessunnemetiapimbo yoc.
Min matses:
Cun matsesënuidtsëqui cuessunnequin cuidquid nec,
quesho tantiashun natiapimbo iquebi,
quepanëdash Esus bëquido Pidato chiec.
Ënden aton matses chuiquidon bedabi icquin Esusën:
Ubi cueste napotiaidën dectanquin uënës uamendac,
quequin abi uënës uamete chuipanëdash.
Adshumbic aton shubu dapan pudueduatanquin Pidaton Esus:
Cho.
Chuinu,
catanquin:
¿Min matses isadaidbon chuiquid tapada ne?
caquien
Esusën:
Mimbimbo tantiaid ¿chiecta ne?
¿Utsibon chiaid tantiashunda ubi aden chuiquin nai?
capanëdash.
Adoaquien Pidaton:
¿Isadaidbodabi nedi?
Padenquio.
Min matsesën chuiquid tapabobëtan nëish iua cuessunneshun pichicaquidon chuiquidon mibi nëmbo bëosh.
¿Atotsi icsambuen nasho issun nëmbo mibi bëosh?
caquien
Esusën abi bëyuc Pidaton chuibued tantiaquin:
Nidaidënuësh chuiquid tapapenquio nebi.
Nidaidën cun iua sondado nibëdec.
Nidaidënuësh chuiquid tapa icquin cun iuabo cun matses isadaidbon ubi bedquido bedmenquio ictsemposh,
quepanëdash Esus.
Adsho tantiashun Pidaton:
Chuiquid tapa nebi ¿quecta ique?
caquien:
Ai,
ma mimbibi chuipayoc.
Chuiquid tapa icnuec matsesën tishaid nebi.
Adquid icquin matses uaquid tantiamenuen abimbo chuibanombi.
Adoac abimbo chuisho tantiate bunquidon ubi tantiendac,
quepanëdash Esus.
Adsho tantiash Pidato:
¿Tsuntsin abimbo tantiaquin chuipatsiash?
quetanec puduenshun Esus bëquido isadaidbo naden chuiuapanëdash:
Mambi Esusën icsambuen naid istuidambo icpaboc,
quepanëdash.
Min tsusedpabon:
Ma cun mado uënësmenquio icnu,
queshun obeca caniactsëc cuessunniampid tantiate uëshën setan setanquien min matses quënën tsadunaid abentsëc chictenniondambi.
Aid uëshëbi nëid uëshë nec.
Adembidi abentsëc chiquembi.
¿Mitsicquidimbi chicpe?
Nëid:
Isadaidbon chuiquid tapa nebi,
quebued ¿Esustambi nidmepe?
caquien
Padpidembuec cumapenec cuëdcuededec:
Padenquio.
Esus chiquenquiocquin Badabas cuëmëdquid chicquin puduenmeta,
quecuededpanëdash.
Matses cuessunnequin ampequid yec Badabas icsambocquid icsho quënën tsadunaid icnuc adcuededpanëdash.